Man gevonnis ná hy en meisie haar ma vermoorRosemary Theron. Argieffoto. Kyle Maspero (20) is Woensdag in die Wes-Kaapse hooggeregshof gevonnis vir die moord op Rosemary Theron, sy voormalige vriendin se ma. Regterpresident John Hlophe het Maspero tot effektiewelik 13 jaar tronkstraf gevonnis. Maspero het, met behulp van Theron se dogter, Phoenix Racing Cloud, haar na die huis se slaapkamer gesleep waar ŉ tou om haar nek gesit en sy verwurg is. Phoenix het ŉ pleitooreenkoms aangegaan en dien reeds 15 jaar tronkstraf uit.. Hlophe het in sy uitspraak Woensdag gesê Phoenix “is boos om die minste te sê” en Maspero “is die perfekte kandidaat vir lewenslange tronkstraf”. Aangesien Maspero minderjarig was ten tye van die moord, kan hy nie lewenslange tronkstraf opgelê word nie. “Jy was net 17 jaar oud, maar het soos ŉ krimineel gedink en opgetree en dit is hoe jy behandel moet word. Die rol wat jou vriendin gespeel het is ondenkbaar, sy is boos. Jy moet nie meer gestraf word as wat sy gestraf is nie.” Michelle Searle, ŉ familielid van Theron, het buite die hof aan joernaliste gesê sy dink die twee skuldiges moes ŉ swaarder vonnis gekry het. “Ek het Phoenix vergewe, maar ek kan Maspero nie vergewe nie. Hy toon geen berou nie.” Theron is in Maart 2013 vermoor.